b'\n_START_ARTICLE_\nSuomi kuvina\n_START_SECTION_\nErilaisia painoksia\n_START_PARAGRAPH_\nFelix Jonassonin toimittama vuoden 1929 ensipainos on suomen- ja ruotsinkielinen. Toinen painos (1930) on viisikielinen (suomi\xe2\x80\x93ruotsi\xe2\x80\x93saksa\xe2\x80\x93englanti\xe2\x80\x93ranska). Kuvatekstit ovat lyhyit\xc3\xa4, mutta loppulukuna on V. A. Koskenniemen viisisivuinen kuvaus Suomen luonnosta. Teoksen noin 250 valokuvaa on  sijoitettu kukin omalle sivulleen. Valokuvat ovat 27 kuvaajalta. Teos on j\xc3\xa4sennelty maantieteellisesti Etel\xc3\xa4-Suomesta alkaen. Vuoden 1934 painos sis\xc3\xa4lt\xc3\xa4\xc3\xa4 my\xc3\xb6s italiankielisen tekstin (Finlandia Pintoresca)._NEWLINE_Seuraavissa painoksissa siirryttiin kaksikielisiin teksteihin. Suomen ja ruotsin kielell\xc3\xa4 teosta julkaistiin nimell\xc3\xa4 Suomi kuvina / Finland i ord och bild (1944, 1949),  suomi\xe2\x80\x93saksa-teos oli Suomi kuvina / Finnland in Bild und Wort / Das ist Suomi (1943), suomi\xe2\x80\x93englanti-teos Suomi kuvina / Finland in pictures (1946, 1947). N\xc3\xa4iden painosten toimittajana oli Maija Suova. Kuvitusta el\xc3\xa4v\xc3\xb6itettiin muun muassa lis\xc3\xa4\xc3\xa4m\xc3\xa4ll\xc3\xa4 otoksia henkil\xc3\xb6ist\xc3\xa4 ja tilanteista sek\xc3\xa4 sijoittamalla kuvat sivuille vapaammin._NEWLINE_Saksaan suunnattu vuoden 1943 painos heijastaa jatkosodan aikaista ilmapiiri\xc3\xa4. Niinp\xc3\xa4 kuvateksteiss\xc3\xa4 korostetaan saksalais-suomalaista yhteisty\xc3\xb6t\xc3\xa4. Tuodaan my\xc3\xb6s esille Suomen hyv\xc3\xa4\xc3\xa4 suoritusta talvisodassa. Teoksen rakenne ei ole maantieteellinen, vaan teemoina ovat j\xc3\xa4rviluonto, keskiy\xc3\xb6n aurinko, kaupungit, h\xc3\xa4vitetty Karjala, elinkeinot, urheilu ja suomalainen sotilas. Koskenniemen luontokuvauksen tilalle on alkuluvuksi sijoitettu h\xc3\xa4nen Maamme-laulua mukaileva runonsa Is\xc3\xa4nmaan kasvot. Suuri osa 1940-luvun painosten kuvista on Aarne Pietisen otoksia, mutta mukana on my\xc3\xb6s Heikki Ahon, Bj\xc3\xb6rn Soldanin, Matti Poutvaaran, Istv\xc3\xa1n R\xc3\xa1czin ja muidenkin kuvaajien otoksia.'